གཉིས་པ་ནི་རྟོག་པའི་མཚན་ཉིད་ལ་འདྲེས་རུང་འཛིན་ཙམ་ཡིན་ལ།སྒྲ་སྤྱི་དང་དོན་སྤྱི་འདྲེས་རུང་ངམ་དོན་སྤྱི་དང་དོན་འདྲེས་པ་གང་རུང་གི་ཆ་ལ་གོ་དགོས།སྒྲ་སྤྱི་དང་དོན་སྤྱིའི་ངོས་འཛིན་ནི་ཚད་གཞུང་རང་ལས་དེ་ཙམ་གསལ་པོ་མ་བྱུང་བས་འདིར་གསལ་བར་བཤད་པ་ནི་དཀའ་འོ།དེ་གཉིས་དངོས་ཀྱི་བརྗོད་བྱ་རྗོད་བྱ་ཡིན་པ་ནི་ཚད་གཞུང་འདི་ཙམ་མ་ཡིན་པར་གཞུང་གཞན་དུའང་བྱུང་ལ།དེ་ཡང་སྒྲ་སྤྱི་དངོས་ཀྱི་རྗོད་བྱེད་དོན་སྤྱི་དངོས་ཀྱི་བརྗོད་བྱའོ།དོན་དེ་ལ་བསམ་ན་ཚད་མ་པ་ལ་ཡོངས་སུ་མ་གྲགས་པ་སྒྲ་དང་རྟོག་པའི་དངོས་ཡུལ་ཡིན་ན་རང་མཚན་མ་ཡིན་པའི་ཁྱབ་སྟེ།སྒྲ་དེ་ཉིད་ཀྱི་དངོས་སུ་བརྗོད་མི་ནུས་ཤིང་རྟོག་པ་དེ་ཉིད་ཀྱིས་དངོས་སུ་འཛིན་མི་ནུས་པའི་ཕྱིར།ཅེས་པའི་དོན་གཞན་ཞིག་ཡིན་ཏེ།སྒྲ་དང་རྟོག་པ་ཞེས་པའི་སྒྲ་ནི།སྒྲ་རང་མཚན་མིན་ལ་སྒྲ་སྤྱིའོ།དེ་ཉིད་ཀྱི་དངོས་ཡུལ་དོན་སྤྱི་ཁོ་ན་ཡིན་པས།དོན་རང་མཚན་མེད་པ་དང་།སྒྲ་རང་མཚན་ལ་དངོས་ཡུལ་དང་དངོས་ཀྱི་བརྗོད་བྱར་ཞེས་པ་ནི་མི་འཇོག་པ་དང་།དངོས་ཀྱི་བརྗོད་བྱ་རྗོད་བྱེད་ནི་སྒྲ་སྤྱི་དང་དོན་སྤྱིའོ།ཞེན་པའི་བརྗོད་བྱ་རྗོད་བྱེད་ནི་སྒྲ་རང་མཚན་དང་དོན་རང་མཚན་ནོ།